יעלון: בדובדבן שררה "תת-תרבות עבריינית"; מג"ד ומ"פ הודחו - כללי - הארץ
יעלון: בדובדבן שררה "תת-תרבות עבריינית"; מג"ד ומ"פ הודחו
11.09.2002 00:00 עודכן ב: 17.08.2011 17:51
הרמטכ"ל, רב-אלוף משה (בוגי) יעלון, קיבל אתמול את המלצות מפקד זרוע היבשה, האלוף יפתח רון-טל, להדיח מתפקידיהם שורה של קצינים, בעקבות תאונת האימונים שבה נהרג לוחם דובדבן, אהוד שניאור. יעלון אמר אתמול לחברי ועדת החוץ והביטחון של הכנסת, כי במחלקה של שניאור שררה "תת-תרבות עבריינית" שהנהיגו המפקדים.
רב"ט שניאור מת לפני כחודש בעת ריצת אימון במתקן אדם, כשהיה בשלב האימון המתקדם (השלב שלאחר הטירונות). מפקדיו ציוו על החיילים לרוץ שלוש פעמים מרחק של 2,000 מטרים, לאחר שלא עמדו בזמנים שהוצבו להם. שניאור התמוטט במהלך הריצה השלישית ומת כעבור זמן קצר. בפרשה מונתה ועדת חקירה, בראשותו של אלוף-משנה בני מזרוע היבשה. בעקבות הדיון שהתקיים שלשום בלשכתו, החליט יעלון לאמץ את המלצות האלוף רון-טל. ואלו הצעדים האישיים שיינקטו כנגד המעורבים בפרשה:
* קידומו של אלוף-משנה אפי מושקטו, מפקד מתקן אדם, יעוכב. מושקטו אמור היה להתמנות בשבוע הבא למפקד בית הספר למ"כים. על אף העובדה שמדובר בתפקיד בעל דרגה דומה לזה של מפקד מתקן אדם, המינוי נחשב לבכיר יותר. כעת מחפשים מועמד חדש לתפקיד.
* מפקד הגדוד בבסיס האימונים, סגן-אלוף גבי שופן, הודח מתפקידו, ולא ישמש כמפקד במשך שנתיים. מפקד הפלוגה הישיר של רב"ט שניאור הודח מתפקידו ולא ישמש יותר כמפקד בצה"ל.
* מפקד המחלקה של שניאור לא ישמש בתפקיד פיקודי במשך שנה. ושני מפקדי כיתות הודחו ולא ישרתו בעתיד כלוחמים.
לעומת זאת, לא ננקטו צעדים נגד מפקדים בכירים ביחידת דובדבן. הנימוק: החיילים בשלב זה של ההכשרה אינם כפופים ליחידת "המסתערבים", אלא למתקן אדם. אולם, במסגרת דו"ח הוועדה והדיונים שהתקיימו בעקבותיו, הומלץ על צעדים לביעור תופעות כאלה ביחידה.
מהחקירה עולה כי שניאור מת מדום לב שנבע כנראה מהתייבשות, אולם אין מסקנה נחרצת בעניין זה. מקור צבאי בכיר, שהיה מעורב בחקירה, אמר ל"הארץ" כי הממצאים שנחשפו בפלוגת דובדבן היו מהקשים שבהם נתקל ביותר מ-20 שנות שירות. לדבריו, "בין החיילים היה קשר של שתיקה, שנבע מאיומי המ"כים, וגם מהחשש כי מי שיתלונן - יודח מהיחידה. החקירה חשפה הרבה מאוד ליקויים: בתחום הבטיחות, בפיקוח ובשליטה ובתחום הנורמטיווי, לצד התעללויות קשות מאוד. השאלה במקרים כאלה היא איפה עוצרת האחריות הפיקודית. במקרה הזה המליץ מפקד מז"י, והרמטכ"ל אישר, על מסקנות גם כנגד דרגים גבוהים. כשיש רצף של אירועים קשים, לאורך זמן, המערכת מצפה גם מממלאי התפקידים הבכירים יחסית לדעת לאתר זאת".
מקור אחר הוסיף כי מהחקירה התברר שמפקד המחלקה איתר פעמיים עדויות ל"טרטורים" שהנהיגו המ"כים, אך לא פעל להפסיקם. גם המ"פ (שאינו בוגר דובדבן), ראה באחד המקרים חייל שפניו חבולות כתוצאה מטרטור שעבר. חיילים העידו בפני ועדת החקירה כי ספגו אגרופים בבטן ובעיטות בקסדות מהמ"כים. בפרשה נפתחה גם חקירת מצ"ח, וגורמים צבאיים צופים כי ייתכן שלפחות נגד שני המ"כים יוגשו גם כתבי אישום לבית דין צבאי.
בנוסף לצעדים הפיקודיים, יינקטו צעדים שונים לשיפור מערך ההכשרה בדובדבן ובמתקן אדם. אפשרות מרכזית שנבחנת, ואשר עליה המליץ קצין חי"ר וצנחנים ראשי, תת-אלוף גדי שמני, היא להכפיף את דובדבן לחטיבת חי"ר סדירה, אשר תפקח על פעילותה ועל ההכשרה שלה.
ליקוי נוסף שאותר נוגע להכשרת חובשים. התברר כי שניאור הפסיד כ-70 יום מהטירונות, לאחר שנשלח לקורס חובשים, אולם הוסמך בכל זאת כלוחם. כך נוצר פער ברמתו המקצועית, עובדה שכנראה "תרמה" להיטפלות המפקדים אליו וללחץ שהופעל עליו.
החלטות הרמטכ"ל התקבלו בתסכול רב בקרב לפחות חלק מהמפקדים המעורבים. בסביבתו של אל"מ מושקטו, בעיקר, חשים שנעשה לו עוול. הטענה היא שהדו"ח כמעט שאינו מתייחס ישירות למפקד המתקן, מה עוד שמושקטו עצמו חשף ליקויים באותה פלוגה והדיח שני מ"כים בתחילת הטירונות. נראה כי מפקד המתקן גם חש שלא קיבל גיבוי נאות מחלק ממפקדיו.
האלוף רון-טל נועד אמש עם בני משפחת שניאור בכרמיאל, והציג בפניהם את המסקנות ואת הצעדים שננקטו. הפגישה התקיימה בתום טקס ה-30 לזכרו של אהוד, שבו השתתפו מפקדים לצד חבריו למחלקה.